Heger, Eduard, predseda vlády SR (2021-06-15):
Ďakujem veľmi pekne, pán predseda parlamentu. Vážené pani poslankyne, vážení páni poslanci, dovoľte mi, aby som vám predniesol stanovisko vlády Slovenskej republiky k návrhu skupiny poslancov Národnej rady Slovenskej republiky na vyslovenie nedôvery členovi vlády Romanovi Mikulcovi, poverenému riadením Ministerstva vnútra Slovenskej republiky. Návrh skupiny poslancov Národnej rady Slovenskej republiky na vyslovenie nedôvery členovi vlády Romanovi Mikulcovi, poverenému riadením ministra, Ministerstva vnútra Slovenskej republiky, vníma vláda ako súčasť politického boja, ako prejav obsahovej prázdnosti navrhovateľov, ale zároveň aj ako vážny útok na princípy právneho štátu. Hlavným a jednoznačne iba jediným dôvodom na vyslovenie nedôvery ministrovi vnútra má byť jeho údajné nezvládanie riadenia rezortu s bližším odôvodnením, že organizačné súčasti ministerstva používajú ako pravidlo vo svojej práci tzv. domnelých univerzálnych svedkov v rámci politického boja. Takýto jednoznačne subjektívny záver navrhovateľov bez preukázania dôkazov svedčiacich tomuto ich tvrdeniu nemôže byť založený v zásade len na široko medializovaných udalostiach. Takéto odôvodnenie považuje vláda za znôšku nedôkazných a konšpiračných teórií, ktorých cieľom je vo verejnosti vyvolať dojem, že orgány činné v trestnom konaní konajú pod nejakým politickým tlakom. Tie však stoja mimo rezort vnútra a kompetencie ministra. Mimoriadne absurdne vyznieva najmä základná úvaha predkladateľov, podľa ktorej by minister vnútra mal aktívne ovplyvňovať prácu vyšetrovateľov, čím zjavne priznávajú prax minulých vlád, ktoré sa neštítili silové zložky štátu hrubo zneužívať. Vláda teda vyjadruje prekvapenie nad úplnou absenciou sebareflexie poslancov za stranu SMER – SD a HLAS – SD podpísaných pod uvedeným návrhom. Inak než stratou súdnosti sa totiž nedá vysvetliť, ak ničím nepodloženými obvineniami z manipulovania vyšetrovania argumentujú tí, ktorí roky na Slovensku krivili spravodlivosť, inštalovali zločinecké skupiny do bezpečnostných zložiek štátu, dopustili masívne rozkrádanie verejných zdrojov a opakovane zneužívali políciu na boj proti politickým oponentom či nepohodlným novinárom. Je rovnako zarážajúce, že s takto formulovanými výhradami na odvolanie ministra vnútra prichádzajú poslanci zo strany SMER – SD a jej politické odnože strany HLAS – SD. Práve počas ich vlády čelil Roman Mikulec preukázanému politickému prenasledovaniu len za to, že vo funkcii riaditeľa Vojenskej spravodajskej služby odhaľoval pozadie rozkrádania prostriedkov vojenskej tajnej služby. Vláda Slovenskej republiky je presvedčená, že minister vnútra Roman Mikulec sa v svojej funkcii ničím nespreneveril. Práve naopak, garantuje príslušníkom Policajného zboru politickú bezzásahovosť a slobodu vo výkone ich práce. Orgány činné v trestnom konaní môžu teda bez akýchkoľvek politických vplyvov odkrývať zločineckú sieť, ktorá v minulosti presiahla na najvyššie úrovne štátu. Minister vnútra tiež v spolupráci s odborníkmi pripravuje rozsiahlu reformu Policajného zboru, ktorá občanom prinesie skvalitnenie služieb polície a samotným policajtom zlepší materiálno-technické podmienky na výkon ich služby. Zmeny majú obsahovať nielen zavedenie motivácie pri odhaľovaní trestnej činnosti, ale aj úpravy týkajúce sa Úradu inšpekčnej služby. Vláda Slovenskej republiky teda nevidí žiadny relevantný dôvod na vyslovenie nedôvery ministrovi vnútra Romanovi Mikulcovi, plne ho podporuje v jeho reformných plánoch a zámery predkladateľov na jeho odvolanie považuje za hysterický pokus o odpútanie pozornosti od škandálov a káuz predošlých vlád, ktoré v súčasnosti odhaľujú odpolitizované orgány činné v trestnom konaní. S poukazom na uvedené skutočnosti vláda Slovenskej republiky nesúhlasí s návrhom skupiny poslancov Národnej rady Slovenskej republiky na vyslovenie nedôvery členovi vlády Romanovi Mikulcovi, poverenému riadením Ministerstva vnútra Slovenskej republiky. Ďakujem, skončil som. (Potlesk.)